Sagen drejer sig om konkurskarantæne
Ret: Retten i Holstebro (1. instans)
Faggruppe: Civilsag — Konkurskarantæne
Sagsemner: Konkurs og anden insolvens;

/

SKIFTERETTEN I HOLSTEBRO
 

KENDELSE
afsagt den 2. december 2021

Sag BS-38395/2021-HOL

Advokat Bjarne R. Korsgaard som kurator i Virksomhed ApS 1 (CVR nr.)
(advokat Bjarne Rosbjerg Korsgaard)

mod

Sagsøgte

Denne afgørelse er truffet af Dommer.

Sagens baggrund og parternes påstande
Denne sag drejer sig om konkurskarantæne i tilknytning til behandling af
kon-kursboet Virksomhed ApS 1 (CVR nr.).

Kurator har i processkrift indleveret den 7. oktober 2021 fremsat påstand om,
at skifteretten pålægger Sagsøgte konkurskarantæne i tre år.

Sagsøgte har ikke svaret i sagen.

Skifteretten har afgjort sagen på skriftligt grundlag.

Kendelsen indeholder ikke en fuldstændig sagsfremstilling, jf. konkurslovens
§ 160, stk. 2, jf. § 243, jf. retsplejelovens § 218 b, jf. § 218 a, stk. 2.

Oplysningerne i sagen
Virksomhed ApS 1 blev stiftet den 19. september 2016 af Sagsøgte med en
selskabskapital på 150.000 kr. Sagsøgte har siden den 19. september



/

2

2016 og frem til den 13. april 2021 været registreret som direktør i selskabet.
Sel-skabets formål var at drive transportvirksomhed og dermed efter
direktionens skøn beslægtet virksomhed.

Erhvervsstyrelsen traf den 14. april 2021 beslutning om tvangsopløsning af
sel-skabet, og den 18. maj 2021 tog skifteretten straks selskabet under
konkursbe-handling og udpegede samtidig advokat Bjarne Rosbjerg
Korsgaard som kura-tor i konkursboet.

På baggrund af en indstilling fra kurator har skifteretten den 22. september
2021 besluttet at indlede konkurskarantænesag.

Om sagens omstændigheder i øvrigt fremgår af kurators processkrift:

”…

Virksomhed ApS 1 blev begæret tvangsopløst af Erhvervsstyrelsen den 14.
april 2021, jf. bilag 1.

Den 18. maj 2020 tog skifteretten selskabet under konkurs, og undertegnede
blev udmeldt som kurator.

Idet selskabet var under tvangsopløsning, da konkursen indtrådte, regnes 1
årsfristen i konkurslovens § 157 fra dagen for beslutning om
tvangsopløsning.

Den relevante periode for bedømmelsen af, om der skal pålægges
konkurska-rantæne, er således perioden fra den 14. april 2020 og frem.

Sagsøgte har været direktør i selskabet fra den 19. september 2016 til den
13. april 2021.

Udskrift fra Erhvervsstyrelsen vedlægges som bilag 2.

***
Manglende indberetning af moms:

Selskabet har været registret for moms og skulle have indberettet moms for
henholdsvis 1. januar til 30. juni 2020 og for 1. juli til 31. december 2020,
senest den 1. marts 2021, jf. bilag 3.

Selskabet har dog ikke foretaget hverken indberetning eller afregning af
moms for den pågældende periode, jf. bilag 4.

Overførsler til andet selskab:

Som bilag 5 vedlægges kopi af kontoudtog for selskabet.



/

3

Som det fremgår heraf, blev der kort før konkursen lavet følgende
overførsler på i alt kr. 162.300,00:

7. april 2021: kr. 49.000,00
19. april 2021: kr. 75.500,00
4. maj 2021: kr. 37.800,00

Af bilag 1 kan det konstateres, at selskabet den 4. marts 2021 havde fået be-
sked fra Erhvervsstyrelsen om, at selskabet ville blive tvangsopløst, såfremt
der ikke blev indsendt årsrapport.

Selskabets revisor har endvidere oplyst, at de afstod fra at udføre regnskab,
da de den 12. marts 2021 så hvor galt det stod til med selskabet, jf. bilag 6.

På trods heraf overførte selskabet kort tid efter i alt kr. 162.300,00 til
selskabet, Virksomhed ApS 2, som Sagsøgte tillige ejer, jf. bilag 7.

Da konkursen indtrådte, blev der fra boets side straks rettet krav om tilbage-
betaling af beløbet på kr. 162.300,00 fra Virksomhed ApS 2, der dog ikke
var i stand til at betale, hvorfor der er lavet en afdragsordning, jf. bilag 8 og
bilag 9.

Det kan oplyses, at det andet selskab p.t. alene har betalt kr. 20.000 tilbage
til konkursboet.

Manglende indlevering af regnskab:

Selskabet skulle have indleveret regnskab for perioden 1. oktober 2019 til
30. september 2020, seneste den 1. marts 2021, jf. bilag 1.

Selskabet fik dog ikke udarbejdet regnskab, hvilket var baggrunden for, at
sel-skabet blev begæret tvangsopløst.
…”

Kurators processkrift og en vejledning om, hvad konkurskarantæne
indebærer, om mulighed for advokatbeskikkelse og om muligheden for at
anmode om mundtlig forhandling er forkyndt for Sagsøgtes Ægtefælle den
30. oktober 2021.

Sagsøgte er samtidig meddelt frist til at indlevere svarskrift. Sagsøgte har
ikke svaret i sagen.

Parternes synspunkter
Kurator har i sit processkrift anført følgende:

”…



/

4

Det gøres gældende, at det må lægges til grund, at Sagsøgte, som direk-tør i
selskabet, ikke har sørget for at indberette og afregne moms for hele 2020,
og dermed i den relevante periode.

Det gøres gældende, at Sagsøgte, da selskabets nærmede sig tvangsluk-ning,
uberettiget fik overført kr. 162.300,00 fra selskabet til et andet selskab, der
tillige ejes af Sagsøgte.

Det gøres endvidere gældende, at Sagsøgte, som direktør i selskabet, ikke
sørgede for, at selskabet fik indleveret regnskab, hvorfor selskabet blev
tvangsopløst.

Det gøres på den baggrund gældende, at der i den relevante periode har
været tale om grov uforsvarlig forretningsførelse, og at Sagsøgte derfor er
ueg-net til at deltage i ledelsen af en erhvervsvirksomhed, og at det er
rimeligt at pålægge konkurskarantæne.
…”

Skifterettens begrundelse og resultat
Sagsøgte har ikke svaret i sagen, og skifteretten lægger derfor kurators op-
lysninger om sagens faktiske omstændigheder til grund, jf. konkurslovens §
162, stk. 6.

Erhvervsstyrelsen traf den 14. april 2021 beslutning om tvangsopløsning af
Virksomhed ApS 1. Selskabet blev den 18. maj 2021 taget under konkursbe-
handling med fristdag den 14. april 2021, og den relevante periode for
bedøm-melse af sagen, jf. konkurslovens § 157, stk. 1, er således tiden efter
den 14. april 2020. Sagsøgte var fra den 19. september 2016 og frem til den
13. april 2021 registreret som selskabets direktør. Der er i 2020 og 2021 ikke
indberettet eller afregnet moms, og der er i marts og april 2021 overført et
beløb på samlet 162.300 kr. til et andet selskab ejet af Sagsøgte. Selskabet har
ikke været i stand til at tilbagebetale beløbet.

På denne baggrund er betingelserne for at pålægge konkurskarantæne
opfyldt.

På denne baggrund vurderer skifteretten, at Sagsøgte har udvist groft
uforsvarlig forretningsførelse, og at han derfor fremover er uegnet til at
deltage i ledelsen af en erhvervsvirksomhed.

Herefter, og under hensyn til hans handlemåde og omstændighederne i øvrigt,
vurderer skifteretten, at det ikke er urimeligt at pålægge Sagsøgte kon-
kurskarantæne, jf. konkurslovens § 157, stk. 1 og 2.

Karantæneperioden fastsættes til 3 år, idet der ikke er grundlag for at fravige
udgangspunktet herom, jf. konkurslovens § 158, stk. 1.



/

5

Efter sagens resultat skal Sagsøgte betale sagens omkostninger til statskas-
sen, jf. konkurslovens § 165.

THI BESTEMMES:

Skifteretten pålægger Sagsøgte konkurskarantæne i tre år fra endelig ken-
delse.

Sagsøgte skal til statskassen inden 14 dage betale sagens omkostninger med
10.000 kr.

Sagsomkostningerne bliver forrentet efter rentelovens § 8 a.

Skifteretten fastsætter salæret til advokat Bjarne R. Korsgaard, cvr.nr.
37120669, Advokathuset Funch & Nielsen Advokatpartnerselskab, j.nr.
121629KK/BS, til 8.000 kr. med tillæg af moms 2.000 kr. i alt 10.000 kr.
Statskassen betaler forelø-bigt salæret. Sagsøgte betaler endeligt salæret.

Skifteretten sluttede sagen.



/

 




/